Jabarkan Tibet terbahagi dari Sejarah Tibet dalam bahasa melayu

Kemangkatan Glang Darma mengakibatkan perbalahan tentang adakah Putera  Yumtän (Wylie: Yum brtan) atau Ösung (Wylie: 'Od-srung) (843-905 atau 847-885), lagi seorang putera atau mungkin juga anak saudara lelaki kepada Glang Darma, harus merupakan pewaris. Kedua-dua orang itu dilahirkan selepas kemangkatan Glang Darma. Sebuah perang saudara yang berikutan mengakhiri secara berkesan pentadbiran terpusat Tibet sehingga zaman Sa-skya. Sekutu-sekutu Ösung dapat menguasai Lhasa, tetapi Yumtän terpaksa bertolak ke Yalung dan di sana, beliau mengasaskan jurai keturunan raja yang berasingan.  Pada tahun 910, makam-makam maharaja dicemarkan.

Pälkhortsän (Wylie: Dpal 'khor brtsan) (893-923 atau 865-895), putera kepada Ösung, kelihatan menguasai kebanyakan kawasan Tibet tengah buat sementara waktu dan melahirkan dua orang anak lelaki, iaitu Trashi Tsentsän (Wylie: Bkra shis brtsen brtsan) dan Thrikhyiding (Wylie: Khri khyi lding, juga dikenali sebagai Kyide Nyigön [Wylie: Skyid lde nyi ma mgon] dalam sebilangan sumber). Thrikhyiding berhijrah ke arah hulu Sungai Ngari (Wylie: Stod Mnga ris) di Tibet barat dan selepas berkahwin dengan seorang wanita bangsawan Tibet di sana, mereka bersama-sama mengasaskan sebuah dinasti tempatan.

Selepas perpecahan empayar Tibet pada tahun 842, Nyima-Gon, salah seorang ahli kerabat diraja kuno Tibet, mengasaskan dinasti Ladakh yang pertama. Pusat kemaharajaan Nyima-Gon terletak jauh di timur Ladakh masa kini. Anak sulung Kyide Nyigön menjadi raja Mar-yul (Ladakh), manakala dua orang putera yang lebih muda memerintah Tibet barat dan mengasaskan Kemaharajaan Guge serta Kemaharajaan Pu-hrang. Pada tempoh kemudian, Kor-re, anak sulung kepada raja Guge, juga dikenali sebagai  Jangchub Yeshe Ö (Byang Chub Ye shes' Od), menjadi sami agama Buddha. Beliau menghantar cendekiawan-cendekiawan muda ke Kashmir untuk dilatih dan merupakan tokoh yang menjemput Atisha ke Tibet pada tahun 1040. Dengan itu, Kor-re memulakan apa yang dipanggil fasa Chidar (Phyi dar) dalam agama Buddha di Tibet. Srong-nge, putera yang lebih muda kepada raja Guge, menangani hal-ehwal harian kerajaan dan adalah jurai keturunannya yang melanjutkan jurai keturunan raja Guge.

Pemerintahan terpusat hampir tidak wujud di kawasan Tibet antara tahun 842 hingga 1247, dan agama Buddha dapat wujud secara curi-curi di kawasan Kham. Semasa pemerintahan Glang Darma, tiga orang sami melarikan diri dari kawasan Lhasa yang bermasalah ke kawasan Gunung Dantig di Amdo. Mu-zu gSal-'bar, pengikut mereka yang kemudian dikenali sebagai cendekiawan Gongpa Rabsal (Dgongs-pa rab-gsal) (832-915), bertanggungjawab untuk memulakan semula agama Buddha di Tibet timur laut dan dianggap sebagai pengasas mazhab Nyingma (Rnying ma pa) dalam agama Buddha Tibet. Semasa itu, menurut tradisi, salah seorang keturunan Ösung yang memiliki ladang berdekatan Samye menghantar sepuluh orang pemuda untuk dilatih oleh Gongpa Rabsal. Antara pemuda tersebut ialah Lume Sherab Tshulthrim (Klu-mes Shes-rab Tshul-khrims) (950-1015). Setelah dilatih, pemuda-pemuda itu ditahbiskan dan dikembalikan ke U dan Tsang di Tibet tengah. Cendekiawan-cendekiawan yang muda itu dapat berhubung dengan Atisha tidak lama selepas tahun 1042 dan meningkat maju penyebaran dan penyusunan agama Buddha di Lhokha. Di kawasan tersebut, agama Buddha akhirnya bergabung semula, dengan penubuhan Biara Sakya pada tahun 1073.  Pada sepanjang dua abad yang berikut, biara Sakya bertumbuh sehingga mencapai suatu kedudukan yang ketara dalam hidup dan kebudayaan Tibet. Biara Tsurpu, tempat asal mazhab Karmapa Buddhisme, diasaskan pada tahun 1155.

Kaum Mongol dan mazhab Sakya (1236-1354)

Pada tahun 1207, Tibet mendapat tahu bahawa Genghis Khan sedang menaklukkan empayar Tangut. Hubungan tercatat yang pertama antara kaum Tibet dengan kaum Mongol berlaku ketika Genghis Khan bertemu dengan Tsangpa Dunkhurwa (Gtsang pa Dung khur ba) serta enam orang pengikutnya, mungkin di empayar Tangut pada tahun 1215.

Selepas Köden, putera Mongol, menguasai kawasan Kokonor pada tahun 1239 supaya dapat menyelidik kemungkinan untuk menyerang China Song dari barat, beliau menghantar jeneralnya, Doorda Darqan, dalam sebuah misi peninjauan masuk ke Tibet pada tahun 1240. Semasa ekspedisi ini, biara-biara Rwa-sgreng dan Rgyal-lha-khang di Kadampa dibakar, dan 500 orang dibunuh. Kemangkatan Ögödei, Qaghan Mongol, pada tahun 1241 menyebabkan segala kegiatan ketenteraan Mongol di sekitar dunia dihentikan buat sementara. Minat Mongol terhadap Tibet dimulakan semula pada tahun 1244 apabila Putera Köden menjemput Sakya Paṇḍita, ketua mazhab Sakya, supaya datang ke ibu kotanya untuk menyerahkan Tibet secara rasmi kepada kaum Mongol. Sakya Paṇḍita tiba di Kokonor dengan dua orang anak saudara lelakinya, Drogön Chögyal Phagpa ('Phags-pa; 1235-1280) dan Chana Dorje (Phyag-na Rdo-rje) (1239-1267) pada tahun 1246. Peristiwa ini menandakan penggabungan Tibet ke dalam China, menurut ahli sejarah Cina moden. Bagaimanapun, ahli sejarah penyokong Tibet mendebatkan bahawa China dan Tibet merupakan dua unit yang berasingan di dalam Empayar Mongol.

Ketika Möngke menjadi Qaghan pada tahun 1251, beliau memperuntukkan berbagai-bagai daerah kepada saudara-saudaranya sebagai apanaj (tanah feudal). Kublai Khan dilantiknya untuk mengetuai kempen-kempen ketenteraan ke China pada tahun 1253. Oleh sebab Sakya Paṇḍita telah meninggal dunia ketika itu, Kublai mengambil Drogön Chögyal Phagpa masuk ke kemnya sebagai lambang penyerahan Tibet. Kublai dipilih sebagai Qaghan pada tahun 1260 selepas kematian abangnya, Möngke, walaupun naik takhtanya bukan tidak ditandingi. Pada detik itu, beliau menamakan Drogön Chögyal Phagpa sebagai 'preseptor negara' (bahasa Cina: Guoshi ). Pada tahun 1265, Drogön Chögyal Phagpa pulang ke Tibet dan cuba mengenakan hegemoni Sakya buat pertama kali, dengan pelantikan Shakya Bzang-po (pembantu dan sekutu lama kepada keluarga Sakya) sebagai Dpon-chen ('pentadbir agung') bagi seluruh Tibet pada tahun 1267. Sebuah banci diadakan pada tahun 1268, dan Tibet dibahagikan kepada 13 buah miriarki.

Pada tahun 1269, Drogön Chögyal Phagpa pulang ke sisi Kublai di Qanbaliq (Beijing masa kini), ibu kota yang baru. Beliau mengemukakan kepada Qaghan sebuah skrip baru yang direka bentuk untuk mewakili semua bahasa di dalam empayar. Pada tahun berikut, Kublai dinamakan Dishi  ('preseptor empayar'), dan kedudukannya sebagai raja Tibet (kini dalam bentuk tiga belas buah miriarki) disahkan semula. Hegemoni Sakya terhadap seluruh Tibet diteruskan sehingga pertengahan abad ke-14, walaupun ia dicabar oleh sebuah pemberontakan mazhab Drikung Kagyu, dengan bantuan Hülegü Khan dari Keilkhanan pada tahun 1285. Pemberontakan itu ditumpaskan pada tahun 1290, apabila tentera-tentera Sa-skya serta Mongol timur membakar Biara Drikung dan membunuh 10,000 orang.